Papersnake/gushiwen huggingface dataset:
和同社题仁寿室原韵
安念祖（清代）

仙云叠翠拥仙楼，一瓣心香到十洲。寿世文章宗大雅，仁人气十羡清流。

新诗韵续三生约，宝剑光寒五月秋。无数高才题粉壁，我来翘望鹤添筹。
送王处士
白居易（唐代）

王门岂无酒，侯门岂无肉。主人贵且骄，待客礼不足。

望尘而拜贵，朝夕走碌碌。王生独拂衣，遐举如云鹄。

宁归白云外，饮水卧空谷。不能随众人，敛手低眉目。

扣门与我别，酤酒留君宿。好去采薇人，终南山正绿。
次韵秦七寄道潜
张耒（宋代）

衰疲久厌五更朝，每愧冥鸿在泬寥。顾我尘冠彫旧鬓，爱君山桂长新条。

文词画虎工逾拙，世味春冰老益消。只欲归依香火社，高堂时听法音潮。
歌
开禧牧童（宋代）

朝出耕田暮饭牛，林泉风月共悠悠。九重虽窃阿衡贵，争得功名到白头。
示建弥陀会
释德光（宋代）

了得惟心是道场，弥陀元不在西方。
面门出入无人荐，刹刹尘尘迸宝光。
灵岩十二景 其十 白鹤泉
释仁钦（宋代）

云鹤双飞去几年，遗踪依旧涌灵泉。澄澄皎洁无增减，石铫煎茶味更全。
赋介轩半村新居
周耕云（元代）

近谋吟屋傍浔溪，雁荡山深云未归。
怕恼春光花种少，爱延月色竹栽稀。
宝藏书册教儿读，土视功名与世违。
不是诗人相过处，昼长应是掩柴扉。
九日登吕仙台
黄秀（清代）

洞庭秋正满，乘兴一登台。万顷浮天出，孤峰拥日来。

湖山谁作主，忧乐世需才。且纵登高目，临风共举杯。
春日幽居示仲固彦冲十绝
胡寅（宋代）

菊本离离趁雨栽，杞根成垅更深培。
诗人自古无供给，倘有敲门载酒来。
和放翁题莺花亭
江涛（宋代）

春雨溪头长柳园，游仙枕上赋黄鹂。
谁知醉卧古藤下，却是浮生梦里诗。
四雪诗用前韵寓四字
项安世（宋代）

皓景连辛甲，寒歌遍仄平。
会同符盛治，假合类浮生。
境变西山色，诗翻郢曲新。
且随车角住，休趁马蹄行。
晚春呈全真
赵蕃（宋代）

九十日春馀十日，庭阴已作夏扶疏。桃花浪暖且振接，燕子日扶空废书。

故人行行重作别，倦云悠悠思定居。及此莫孤朝与暮，易胜书礼问何如。
赠黄子温别
刘敞（宋代）

双鸿俱异乡，来集清川流。鸣声偶邂逅，形影共沉浮。

一以风波去，一以罦网留。去留虽殊趣，失侣自怀愁。

五里一敛翼，十里一回头。有情同覆载，谁免顾朋俦。

南国江海阔，丰年稻梁优。力弱霜霰繁，无因携汝游。
新居用韩昌黎诗辛勤三十年以有此屋庐为韵作十诗 其二
蔡戡（宋代）

忆昔少年日，抗志期青云。宦游三十载，所历多艰勤。

四持湖海节，再饷江淮军。全家得饱暖，何以报吾君。
寄于秘丞
释重顯（宋代）

飞瀑千万层，五月状冰雪。
将期云雾开，永夜对孤月。
集句 其七
闻人祥正（宋代）

月傍蓬莱汉阁残，玉阶仙杖拥千官。

侍臣缓步归青琐，辨色争朝咫尺颜。
满庭芳·梅子成阴
佚名（宋代）

梅子成阴，海棠初谢，小园才过清明。百花扫地，红紫践为尘。别有烟红露绿，嫣然笑、管领东君。还知否，天香国色，独步殿馀春。轻盈。多态度，洛阳图画，韩令经营。想谪仙风韵，洒面词成。一捻深红尚透，谁信道、花亦通灵。君休待、花归阆苑，莫惜醉山倾。
四时白纻歌 冬白纻
沈约（南北朝）

寒闺昼密罗幌垂。
婉容丽色心相知。
双去双还誓不移。
长袖拂面为君施。
翡翠羣飞飞不息。
愿在云间长比翼。
佩服瑶草驻容色。
舜日尧年欢无极。
宴兴化池亭送白二十二东归联句
裴度（唐代）

东洛言归去，西园告别来。白头青眼客，池上手中杯。 ——裴度

离瑟殷勤奏，仙舟委曲回。征轮今欲动，宾阁为谁开。 ——刘禹锡

坐弄琉璃水，行登绿缛堆。花低妆照影，萍散酒吹醅。 ——白居易

岸荫新抽竹，亭香欲变梅。随游多笑傲，遇胜且裴回。 ——张籍

澄澈连天境，潺湲出地雷。林塘难共赏，鞍马莫相催。 ——裴度

信及鱼还乐，机忘鸟不猜。晚晴槐起露，新雨石添苔。 ——刘禹锡

拟作云泥别，尤思顷刻陪。歌停珠贯断，饮罢玉峰颓。 ——白居易

虽有逍遥志，其如磊落才。会当重入用，此去肯悠哉。 ——张籍
送人游越（一作郎士元诗）
刘长卿（唐代）

未习风波事，初为吴越游。露沾湖色晓，月照海门秋。

梅市门何在，兰亭水尚流。西陵待潮处，落日满扁舟。
送王正言守永嘉
楼钥（宋代）

江头潮生江月小，暝烟绿暗垂杨道。
有客扁舟送史君，道傍不怕揶揄笑。
向来一别三换岁，正喜情亲得倾倒。
吏民引颈望旌麾，空有离愁满怀抱。
史君读残万卷书，古事今事俱了了。
便应珥笔侍天陛，不然代言登凤沼。
瀛堧山水久寂寥，为屈朱轓来坐啸。
帢帻峰高旧题咏，赤城所在经行饱。
永嘉名郡太守尊，灵运后来诗绝少。
天作雁荡地为藏，蜡屐穿山未曾到。
改辕却向个中去，更得江山助诗好。
斋铃静处定得句，不待池塘梦春草。
去年海水上平地，大风驾浪从天杪。
苍生濈濈生鱼头，聚落随波迹如扫。
今年二麦连野秀，田家扶犁事秔稻。
史君忧国眉不开，叱驭径行仍及早。
哀哉千里方更生，县官租钱须户晓。
纵民自恐吓上不足，诛取仍怜下无告。
邦储邦本孰轻重，肯使疲民困征扰。
君不见岩岩千古阳道州，政拙催科自书考。
中秋月
无可（唐代）

蟾宜天地静，三五对阶蓂.照耀超诸夜，光芒掩众星。

影寒池更澈，露冷树销青。枉值中秋半，长乖宿洞庭。
别人四首
王勃（唐代）

久客逢馀闰，他乡别故人。
自然堪下泪，谁忍望征尘。

江上风烟积，山幽云雾多。
送君南浦外，还望将如何。

桂轺虽不驻，兰筵幸未开。
林塘风月赏，还待故人来。

霜华净天末，雾色笼江际。
客子常畏人，何为久留滞。
寿大丞相安晚先生
陈起（宋代）

嵯峨补陀山，下视海水流。
风波定以梢，稳稳济川舟。
皇穹佑炎祚，黍稌庆有秋。
繄谁致此祥，上相今伊周。
赫赫命世贤，师道辅前旒。
暨汤同格天，康济仰庙谋。
向来三边尘，化作和气游。
横戈枕月戌，击壤歌西畴。
小春明日是，泰阶射斗牛。
见说老人星，交曜光九州。
宣劝下紫宸，雕盘罗珍羞。
北禁诏墨香，昌炽颂鲁侯。
鲰生戴厚恩，一诗何能酬。
拟办八千首，从今岁岁投。
李寅之招饮同登九江城 其八
方回（元代）

玄理本甚察，悟见独何鲜。请看小丙子，跪拜綵衣展。

荻芽荐鲊脯，缓醉味岂浅。鞭辔惯驰奔，戈铠觊息偃。

我归当复来，岂惮仆足茧。
和郡守彭吏部按视湖亭凡二首
周锷（宋代）

使群风味压荆州，每为吾民乐更忧。
锦里篇章推唱首，浣溪光更促遨头。
行春预约花欹帽，把酒方欣雪点裘。
岳史年来惭吏隐，扳舆时得从公游。
光宅寺
王安石（宋代）

翛然光宅淮之阴，扶舆独来止中林。
千秋锺梵已变响，十亩桑竹空成阴。
昔人倨堂有妙理，高座翳绕天花深。
红葵紫苋复满眼，往事无迹难追寻。
水调歌头·盟鸥
辛弃疾（宋代）

带湖吾甚爱，千丈翠奁开。先生杖屦无事，一日走千回。凡我同盟鸥鹭，今日既盟之后，来往莫相猜。白鹤在何处，尝试与偕来。
破青萍，排翠藻，立苍苔。窥鱼笑汝痴计，不解举吾杯。废沼荒丘畴昔，明月清风此夜，人世几欢哀。东岸绿阴少，杨柳更须栽。
拟古四首 其一
江源（明代）

结发事明主，一身当三千。念与君别离，哽咽不能言。

永路隔万里，欲度河无船。浮云蔽白日，忠诚难可宣。

衰荣无定在，自古皆有然。君恩倘中还，照妾薄暮年。
重阳登城
吕陶（宋代）

上得层城暂倚栏，况逢佳节万愁宽。山青水绿等閒好，酒白花黄随分欢。

一月放怀能几许，九秋生感又多端。龙山胜事今何在，空使骚人赋蕙兰。
次韵罗春伯提举
陈造（宋代）

龙公靳飞雨，盍趁望时来。
尚及丰年计，真令笑口开。
池莲端自苦，月地信佳哉。
倚槛西风夜，题诗判费才。
吕洞宾赞
释道璨（宋代）

提起绦头，垂下衣袖。信脚阔步行，亲见黄龙后。
净众寺新禅院
范镇（宋代）

金寺西郊外，一来烦恼摅。凡逢似仙境，鲜不属僧居。

岸绿见翘鹭，溪清无隐鱼。残阳已周览，欲去几踌躇。
咏物十首 其三 雁
蒋春霖（清代）

大有羽仪用，惊猜鹓鹭行。相呼来泽国，失影下寒塘。

关塞愁笳鼓，江湖拙稻粱。无为避矰缴，葭菼夜苍苍。
偶题八首 其七
苏仲（明代）

得莫欣欣失莫悲，虫肝鼠臂亦何辞。格天事业不足侈，一片浮云过眼飞。
留金陵送毕功大州判归 其二
朱升（宋代）

醅芽茶觜挹流泉，人世纷纷我是仙。客里自悲还自释，歙山享用已多年。
贫乐堂
释居简（宋代）

瓦盂脱粟自成歌，直与箪瓢不较多。弗恨道人贫似我，却嫌所乐弗如它。
秋日赴饮田家
程云（清代）

曳履行徐徐，秋老一望白。到门槐柳合，入门踏牛迹。

罗坐斗室中，瓜蔓上屋脊。田夫礼貌恭，欲言笑哑哑。

今年幸薄收，所余一斛麦。贫家无酿法，苦酒如黄檗。

稚子挈壶出，短几不盈尺。可以采园蔬，枣熟亦堪摘。

是时山雨过，微风入篱隙。向夕石路滑，归家借袯襫。
偶作二首 其一
白居易（唐代）

战马春放归，农牛冬歇息。何独徇名人，终身役心力。

来者殊未徇，去者不知还。我今悟徇晚，六十方退闲。

犹胜不悟者，老死红尘间。
长相思 其一 在郡寓作
洪炳文（清代）

订归期。误归期。一片乡心托子规。侬情人不知。

柳如眉。月如眉。怪底天涯鲤信迟。光阴梅熟时。
懵鹰行
黄裳（宋代）

两翅一展秋云高，两睛四顾秋林肃。狐兔忽落爪距下，肝脑须臾厌其腹。

是艺汝有固有性，是物汝得固有命。韝上如何寄此身，休誇豪气与精神。

一雉死生非所必，有数存焉擒不获。主人失意未可量，鹰也两失而行藏。

中陵自在无由乐，饱则翱翔饥则攫。
十一月七日五首
张耒（宋代）

山与晴天晚，江连夕照红。
高鸿知夜渚，乔木要霜风。
买酒缸须满，温炉火屡供。
穷通定何物，随意乐衰翁。
送龙辞三章
陈造（宋代）

旱氛兮炎浮，地毛焦兮金石为流，
龙不来兮殷忧。心憛悇兮孰谋，
戴侬目兮傒龙之游。龙翩然兮副求，
呵蛰雷兮鞭潜虬。忽墨云之崩腾健瀵兮，
黮黯瞢夫昏昼。摐甲马之喧空兮，
砉飞练之淙溜。夫岂不能嘘肤寸弥六幕兮，
胡啬其施於此州眷吾侬。龙所私兮匪新而旧，
安栖饱茹兮龙之佑。愿龙兮千万寿，
暨我子孙兮烝尝春秋。
熊主簿示梅花十绝诗至梅花已过因观海棠辄次
刘克庄（宋代）

梅太酸寒兰太清，海棠方可入丹青。
赵昌骨朽徐熙死，谁写春风上锦屏。
小吴园
胡仲弓（宋代）

临水开门径，关防俗子来。
竹添当户笋，梅老靠墙枝。
岚气侵衣袂，湖光媚酒卮。
主人全谢客，时遣鹤相随。
寄晦岩佛光法师
释智愚（宋代）

对文笺释通人到，破句分科作者难。不见澧阳焚钞者，棒头拈出尚寒酸。
幽居记今昔事十首以诗书从宿好林园无俗情为
陆游（宋代）

昔自京口归，卜居得剡曲。
地偏无市人，民淳有古俗。
陋屋仅结茆，粗饭财脱粟。
典衣以沽酒，九月未能赎。
宁负翁子薪，耻售卞和玉。
老身已如此，儿子亦碌碌。
藏书幸无恙，自计不啻足。
拾穗且浩歌，行矣堕鬼录！
连雨郁蒸夜不能寐
黎廷瑞（宋代）

闭门十日雨，檐溜如泉声。
沈阴晦兰尽，润气蒸桃笙。
馋蚤既跋扈，饕蚊复纵横。
展转强就寐，草塘蛙乱鸣。
亦知夜漏促，安得曙色明。
晨钟度深竹，云岫开新晴。
隐几补前梦，暂喜身境清。
聒耳蝉嘒嘒，沿睫蝇营营。
所响音如此，吾生安得宁。
感叹还失笑，此物方施行。
天运如循环，转眼秋风生。
省试风光草际浮
刘禹锡（唐代）

熙熙春景霁，草绿春光丽。的历乱相鲜，葳蕤互亏蔽。

乍疑芊绵乱，稍动丰茸际。影碎翻崇兰，浮香转丛蕙。

含烟绚碧彩，带露如珠缀。幸因采掇日，况此临芳岁。
游灵岩绝顶却望泰山玉皇观
于慎行（明代）

珠林丹嶂倚秋曛，绝顶开尊俯雁群。万木寒飞金地雨，五峰晴幻紫霄云。

上方台殿尊前涌，大国河山鸟外分。回首天门归指顾，玉皇曾授赤灵文。
八月二十日晓起
方回（元代）

夜阑不能寐，鸡鸣垂欲三。
起步秋月影，寒发何毵毵。
斗柄落山北，参旗挂庭南。
三五忽四五，蛙蚓众喙缄。
独有络纬声，催织何喃喃。
禄仕心已息，愧未任桑蚕。
昨暮缺薪米，质以衾及缣。
七年为此郡，忍人所难堪。
焉知窘至此，不给石与甔。
独坐老树下，暗捻霜须髯。
墙外行人动，丧事很小鼓酣。
生之必有死，如岁代凉炎。
但颇讶薄俗，不复甄廉贪。
鄙诮采芝馁，歆羡脍肝馋。
想见攫夺子，枥马已就衔。
岂识有幽人，茹苦如饴甘。
念虽乏智计，识度终不凡。
儿女亦可割，深山建茅庵。
用法颖韵寄信上人
释道潜（宋代）

怀素高闲世罕追，君今端与若人期。龙蛇落纸惊飞电，心手相忘岂所思。

骥子神驹天与俊，朝燕暮越足难羁。超然遽作双溪别，肯学纷纷儿女悲。
渔具诗。钓筒
陆龟蒙（唐代）

短短截筠光，悠悠卧江色。蓬差橹相应，雨慢烟交织。

须臾中芳饵，迅疾如飞翼。彼竭我还浮，君看不争得。
再和尧夫欲借琵琶妓
韩维（宋代）

画船西去水成乡，玉管朱弦出上方。
衰病不须多酌我，次公非酒亦能狂。
捣练子 春闺
顾之琼（清代）

雷殷殷，雨潺潺。帘捲春风拂面寒。开遍梨花归梦杳，和衣睡起月阑珊。
宿侍其云叟书斋
李彭（宋代）

高斋解榻留我宿，破梦惊涛翻疾雷。水鸟时呼山鸟语，朝帆才去暮帆来。

百年荣落真堕甑，一世称讥同死灰。珍重秦淮隐君子，只今风月且衔杯。
喜闻天兵已临衢寇
曾几（宋代）

野宿溪行各晏然，吴头楚尾接风烟。
岂知苻泽深为崇，不道柯山最近天。
境上音邮多浪语，殿前兵马是真传。
未论日报书三捷，竹簟纱幮到晓眠。
夏日邀陈昌箕魂惟度许九日周釜山小集依韵酬陈昌箕
王广心（清代）

偶与仙翁草阁期，清尊碧簟昼栖迟。才名不忝三君后，人物能谈万历时。

绮季行藏岩桂老，少陵家国杜鹃知。可堪日暮山阳笛，泪落江城自咏诗。
和临湘奉议孙敷山归田十咏 其八
徐经孙（宋代）

家有园池幸未荒，客来有酒或传觞。秋宵玩月冬观雪，春日寻芳夏纳凉。
佛前笋 其一
邹浩（宋代）

基构于今政十年，不容山竹暗行鞭。森然五笋自何出，盛矣文邦相与传。
南乡子 其二 莫愁湖
俞彦（明代）

湖上好花株。花好花残总似奴。夫似沉沉湖底月，虚无。

一在萧关一在吴。

愁月月同孤。说与愁花花向隅。愁月愁花愁欲死，糊涂。

是谁题作莫愁湖。
题贞洁卷
边贡（明代）

贞比高陵柏，洁比阴壑冰。
缅彼考槃客，相思劳寝兴。
至洁不可污，至贞不可变。
两世同一心，百年能几见。
柏有后秋叶，冰有中夏寒。
贞洁苟弗渝，炎雪何能干。
久欲乞归未得一日蒙恩放归不胜欣喜涂中得十
吴芾（宋代）

老夫非是厌洪都，正恐沉迷失故吾。
纵使东湖花似锦，不如归对小西湖。
寿春穆东美有节亭
冯山（宋代）

淮上仙翁倚岁寒，绕亭閒种碧琅玕。林泉莫恨归时晚，风月偏宜静处看。

为爱萧森从叶密，欲令蕃衍放根蟠。阶庭已见清阴合，更长龙孙百十竿。
刘向二首
陈造（宋代）

若将初节订贤愚，圣哲功名古亦无。
一代儒宗忧国意，当年几落伪金诛。
伤歌行
刘学箕（宋代）

原原而来，白日跳丸莫可留。
混混而去，青春过隙不能返。
谁怜生者长自欢，不念死者日益远。
吁嗟此理从古然，世事浮云共舒卷。
我生顾影空伶仃，雁序零落如晓星。
悠悠天道不可语，黯黯悲恨无时停。
禅人并化主写真求赞
释正觉（宋代）

默时说，说时默。
白云无定心，青山有奇骨。
半夜月移兮老兔推，百川潮落长鲸没。
悼妾
张和（明代）

桃叶歌残思不胜，西风吹泪落红冰。
乐天老去风情减，子野归来感慨增。
花逐水流春不管，雨随云散梦难凭。
宵来书馆寒威重，谁送熏香半臂绫。
重阳登高偶作
寇准（宋代）

务闲留上客，佳节值重阳。
旨酒浮仙菊，清歌绕画梁。
高城明落日，疏树觉微霜。
且尽登临兴，馀欢尚未忘。
游东山
邓肃（宋代）

草木得新露，袭人吹冷香。
泉水夜相激，衾枕自清凉。
我携谪仙人，眉目秀而长。
高怀洗尘累，抵掌论老庄。
若人不世有，此景那可忘。
终当跨皓鹤，同作云间翔。
次韵苏翰林厩马好头赤
晁补之（宋代）

君不见昆仑龙种非凡肉，不但蹄高耳批竹。
区区吴蜀有二骏，跳过断桥飞出谷。
万蹄纵牧原野赤，汧陇收驹日复日。
未须天厩惊好头，冀北未空聊一历。
诗
秦嘉（两汉）

过辞二亲墓。
振策陟长衢。
将到富沙寄世美同事
韦骧（宋代）

判袂于今涉五旬，驰驱无复寓书频。险途顿失往还倦，高谊却忻朝夕亲。

近事欲蕲祛蔽塞，新吟应许和清纯。富沙此去无多地，先走诗筒致所陈。
方舟二首
李石（宋代）

物我相轩轾，乘除只自知。
儿临池上字，母养镜中丝。
竹静泉生乳，花深地产芝。
旧时双燕子，来往亦仪仪。
彭仲光挽诗
洪适（宋代）

吉德传乡党，家声企大儒。九霄欣得路，五马议分符。

叹息人琴逝，凄凉邻曲孤。霜风丹旐举，松雾暗黄垆。
再次韵送张守 其一
陈造（宋代）

目送归帆风翮轻，赠诗还笑字攲倾。如公风义仍知己，计我隆攲合用情。

想觐龙颜新得意，未忘牛耳旧同盟。周旋尚可诸公后，肯放江湖了此生。
送怀古师归蜀
释行肇（宋代）

山落云阳外，去程寒接巴。
剑江连汉直，栈阁挂空斜。
听锡樵停斧，窥禅鸟立槎。
旧房春到晚，深径始开花。
柳园驿
李于潢（清代）

此日登车始，长途路杳漫。云添鸦背重，云裹马蹄寒。

古戍藏髡柳，危桥泻急湍。望中茅店近，镫火出檐端。
和吴仲庶龙图寄德仁致政比部二首
苏颂（宋代）

道骨仙风擅世华，肯将璠玉混泥沙。
潜郎未老辞朝路，傲吏归来学道家。
逸似子荆将潄石，清如中散本餐霞。
应思平日市朝客，缰鏁拘挛正可嗟。
皇后閤端午帖子 其四
胡宿（宋代）

星火朱光炽，缯丝采物华。欢谣宜圣日，王气协皇家。
孙氏沱西别业
薛蕙（明代）

巴陵西来沱水深，水边楼阁自阴阴。鼋鼍夜出洞庭岸，虎豹昼阴云梦林。

鼓枻乍逢渔父笑，搴舟时听越人吟。卜居何日从公去，拟向桃花处处寻。
惜馀春慢
陈德武（宋代）

阑葺疏芦，帘编小苇，好个清幽公馆。栽槐夹道，种菊盈轩，景物便堪咏玩。门外一番雨馀，嫩绿缘枝，浅清清眼。悄无人，一枕新凉睡觉，燕泥香暖。
蓦地里、对景伤怀，思量无限。回首故园春远。松期竹待，壑诮林嘲，苦被浮名牵绊。一种思情最长，万叠江山，怎生遮断。向北堂见了，忘忧萱草，此心方满。
失调名
佚名（宋代）

碧玉堂前金粟斗。
题庾岭三亭诗·通越亭
余靖（宋代）

行尽章江庾水滨，南踰梅馆陟嶙峋。
城中绍祚千年圣，海外占嶙九译人。
峤岭古来称绝徼，梯山从此识通津。
舆琛辇赆无虚岁，徒说周朝白雉驯。
龙井辩才老师新亭
释道潜（宋代）

远公吾家杰，道妙非壶丘。德倾龙象侣，貌盖江湖秋。

平生经论学，不为名相留。滔滔若悬瀑，下注万丈湫。

昔年谢讲事，众挽不转头。刳心老岩穴，百念本不浮。

东南多望士，唯见此老优。翰林天下公，方外寔辈流。

旌旗虎溪路，竟日泉石游。众生病未已，师意可忘忧。
登千福寺楚金禅师法华院多宝塔
岑参（唐代）

多宝灭已久，莲华付吾师。宝塔凌太空，忽如涌出时。

数年功不成，一志坚自持。明主亲梦见，世人今始知。

千家献黄金，万匠磨琉璃。既空泰山木，亦罄天府赀。

焚香如云屯，幡盖珊珊垂。悉窣神绕护，众魔不敢窥。

作礼睹灵境，焚香方证疑。庶割区中缘，脱身恒在兹。
催会中诸老起钓台仙迹亭
张天赋（明代）

打约曾同洛下英，黄鸡白酒祭山灵。钓台不减灵台乐，试问何时起钓亭。
芳洲为袁御医题和唐荆川韵二首 其二
王立道（明代）

红尘满陌非故村，清禁梦回犹鹿门。蚤慕名山厌昏嫁，时逢好客命琴尊。

逃名卖药不二价，寄兴含毫多五言。长此陆沈堪自老，藏身何必于陵园。
馀寒
刘克庄（宋代）

老子今年八十三，怕寒浑未试春衫。
尚存晋宋间人意，折得南枝带雪簪。
风入松·枇杷花老洞云深
周密（宋代）

枇杷花老洞云深。流水冷冷。蓝田谁种玲珑玉，土华寒、晕碧云田。佳兴秋英春草，好音夜鹤朝禽。

闲听天籁静看云。心境俱清。好风不负幽人意，送良宵、一枕松声。四友江湖泉石，二并钟鼎山林。
得广州张判官叔卿书，使还，以诗代意
杜甫（唐代）

乡关胡骑远，宇宙蜀城偏。忽得炎州信，遥从月峡传。

云深骠骑幕，夜隔孝廉船。却寄双愁眼，相思泪点悬。
五月十五日奉鄮翁韵
霍与瑕（明代）

白圭连三复，狂起舞中庭。逸调琴流水，豪光剑射星。

怀人南郭畔，居士眼常醒。欲寄采莲曲，知君听不听。
题葆真阁
汪藻（宋代）

溪山上下碧相寻，中有幽人妙陆沉。自古几人能转物，平生万事要刳心。

清风不动竹阴直，白日有馀春意深。世论未宜轻小隐，可能朝市胜山林。
白石道者栖于洪岩以石为粮先朝敬爱之赐予之物甚盛一日主僧持来郡斋因获恭览叹仰之馀偶成拙句二首 其二
吴芾（宋代）

道人厌尘纷，万乘挽不住。愧我未得归，见之愈增慕。

奎画俨若新，真容宛如故。旧隐虽寂寥，山灵尚可护。
和承旨学士喜资政侍郎休退五绝
宋祁（宋代）

南阙腾章归老初，安轮四马照中都。
不知谁在东门外，解道贤哉此丈夫。
菩萨蛮（归思）
王观（宋代）

单于吹落山头月。漫漫江上沙如雪。谁唱缕金衣。水寒船舫稀。

芦花枫叶浦。忆抱琵琶语。身未发长沙。梦魂先到家。
赋段七娘次娱清先生韵
朱纯（明代）

步窄倚娇容，霞裾拂地红。
艳歌惊越女，曼舞压巴童。
衢柳笼朱阁，湘桃灿绮栊。
调人抛锦字，揖客驻花骢。
翠軃鸦鬟重，黄涂蝶粉浓。
箫声清引凤，筝柱密排鸿。
篝暖沉檀火，衣翻茉莉风。
金丝绡佩带，碧玉镂脂筒。
臂冷新笼钏，肌香薄护幪。
诗留红叶上，曲度彩云中。
长拟文鸳并，宁愁绣幄空。
含娇迎李白，誓死逐韩冯。
思结丁香蕊，情缄豆蔻丛。
醉传金错落，笑撷碧芎皞。
宴罢楼扃翠，妆残镜掩铜。
帐罗垂掩冉，漏板送丁东。
霭霭花凝雾，离离月挂桐。
扇间抛画蝶，簪滑褪青虫。
重覆霞衾暖，疑熏雪体融。
巫山妖梦断，云雨湿衣緵。
和子进六言二首
范祖禹（宋代）

萧散独游何处，寂寥四顾无人。
月露沾衣觉久，水曲吹面宜频。
和陶诗 其三
李贤（原德）（明代）

槐江在何许，琅玕遍山丘。昆崙隔西南，邈矣难与俦。

嵬嵬瞻紫气，洛洛见瑶流。荒哉穆天子，八骏曾此游。
固伦额驸超勇亲王策楞寿终诗以惜之
弘历（清代）

丁年尚主令名闻，绝塞宣猷建伟勋。不必读书知大义，每于临伟冠三军。

老成凋谢予忧尔，要寄畴咨子克云。重惜贤藩教侑庙，报功兼以劝忠勤。
题袁才举明景轩诗
项安世（宋代）

孤竹两高人，不止一清字。
平生不念恶，和气满天地。
后来展禽不，但以和得声。
至其不易介，耿耿秋旻清。
达人盖存我，不与外物较。
冥观莹方寸，随俗等喧闹。
由其有内外，所以立二名。
要知出和瞳，何往非通明。
入与神明居，如月出秋水。
出与尘坌交，如莲花泥滓。
莲虽不拒泥，终不与泥同。
月岂必在水，亦在潢汙中。
由然与之俱，餔糟汩其泥。
退而省其私，炯若清庙圭。
昔者吾先师，不拒中牟费。
所贵不磷缁，不贵作同异。
当时解此转，惟有颛孙生。
于人无不容，自有嘉与矜。
嗟哉道不明，智过愚不及。
清为水底魂，浊为瓜上集。
乡愿乘间起，遂处二者间。
不夷亦不惠，以此容其奸。
吾道大明镜，皎皎当空垂。
物来无拣择，随尔多妍媸。
终然不失我，光景湛如一。
不落内外尘，亦不中间立。
我学不至此，颇识此中情。
意语不成诗，往作轩中铭。
送徐致州交代赐第归亲庭
李洪（宋代）

九五飞龙阐文化，明光亲策穿杨射。
重瞳左右列皋夔，鹄立胪传玉阶下。
乙科首冠持橐门，衣钵家声传子舍。
扶阳一经世青毡，天语褒嘉增宠假。
衣冠盛事耀儒绅，马走牛医皆衒咤。
君才端合连八科，丽藻明玑美无价。
他年落笔中书堂，更分跋烛金銮夜。
诏成速招赞普朝，感动宁须奉天赦。
乃翁东山倾士望，内集风流继诸谢。
买船径度子陵滩，不待琼林沾玉斝。
谓言归心驰寝门，戏彩趋庭及槐夏。
顾我惭称李耳孙，冗散时遭官长罵。
效颦累月漫笞儿，行矣归田老耕稼。
采萱
方式济（唐代）

晓起望术阡，萱花盈古道。采萱欲忘忧，佩之转纷扰。

岂有壮士欲，听命寸茎草！勿谓百年短，计日不为少。

忧更多于日，忽忽忧中老。蕙茝化为茅，勿叹秋风早。
送提刑刘峤解印还朝二首 其二
张守（宋代）

赠君西蜀卫生之药，南台送别之诗。药驱阴邪保真气，诗叙平昔同襟期。

愿言加餐锡难老，念兹分袂送将归。时有平安寄来雁，慰我别后长相思。
庆清朝
张炎（宋代）

竹，散怀吟眺，一任所适。太白去后三百年，无此乐也。

浅草犹霜。融泥未燕，晴梢润叶初干。闲扶短策，邻家小聚清欢。错认篱根是雪，梅花过了一番寒。风还峭，较迟芳信，恰是春残。

此境此时此意，待移琴独去，石冷慵弹。飘飘爽气，飞鸟相与俱还。醉里不知何处，好诗尽在夕阳山。山深杳，更无人到，流水花间。
无尽桥
郭印（宋代）

曳杖徜徉去，仙家洞府中。
寒流清自绕，幽径密相通。
著处亭皆稳，看来景不同。
是名无尽藏，具眼悉和融。
观慈寿寺新造浮图
于慎行（明代）

凤刹新从佛土标，芙蓉千尺翠岧峣。璇题玉甃中天起，法雨昙岧下界飘。

势挟珠林雄禁苑，影分银汉挂烟霄。群生福果缘慈祐，辇尽黄金此地销。
寄赵仁和
释居简（宋代）

剧繁迎刃听裁剸，化自京师守令宣。处默有声长殷殷，所闻无令不拳拳。

戚联阊阖天虽近，下若沧溟德更渊。任是灵椿根力浅，也应凡草不齐年。
小饮赏菊
陆游（宋代）

菊得霜乃荣，得与凡草殊。
我病得霜健，每却稚子扶。
岂与菊同得，故能老不枯？今朝唤父老，采菊陈酒壶。
举袖舞翩僊，击缶歌乌乌。
秋晚遇佳日，一醉讵可无！
重阳述怀
苏元老（宋代）

屋前寒雀作饥声，老大都因节物惊。九日纵弃经夕饮，百年能物几番酲。

白衣于我似无旧，黄菊对人偏有情。醉里高歌开口笑，世间名利一毫轻。
菩萨蛮·如今却忆江南乐
韦庄（唐代）

如今却忆江南乐，当时年少春衫薄。骑马倚斜桥，满楼红袖招。
翠屏金屈曲，醉入花丛宿。此度见花枝，白头誓不归。
己巳二月已发书殊不尽意偶成长句寄诸子侄并示元发商叟德举资万里一笑
李光（宋代）

囊空无物寄妻儿，万里惟凭一首诗。旧日琴书都藞䕢，新年行步渐羸垂。

时开竹户通幽径，旋结茅庵傍小池。永日无人惟宴坐，不贪杯酒不枰棋。
村居即事六言十首 其九
刘克庄（宋代）

发脱秃鹙无异，背伛橐驼逼真。不是进贤冠者，亦非灵寿杖人。
秋云
释超雪（明代）

出没难留迹，去来不自任。繁生疑有蒂，随处见无心。

石坞封寒翠，松门落片阴。金风吹正急，飞逐九皋禽。
次韵赵优奏良爌投赠二首 其一
刘克庄（宋代）

不留妄念著胸中，弋者何心更慕鸿。畴昔直前焚戆草，即今殿后著谈丛。

放言遣兴诗瓢满，野史诛奸笔钺公。埋骨家山百无恨，圣贤厄蔡更徂东。
宿石岊馆二首 其一
朱熹（宋代）

春江日东注，我行溯其波。扬帆指西澨，两岸青山多。

青山自逶迤，飞石空嵯峨。绿树生其间，幽鸟鸣相和。

搴篷骋遐眺，击楫成幽歌。独语无与晤，兹怀竟如何。
山中作
处默（唐代）

席帘高捲枕高攲，门掩垂萝蘸碧溪。闲把史书眠一觉，起来山日过松西。
梁溪欸乃歌七首 其六
赵继光（清代）

闾江北接胥山景，山麓灵胥庙貌存。牧竖不知千古恨，日斜吹笛过前村。
赠周廷秀
释德洪（宋代）

周郎南州俊，毛骨特英拔。结发翰墨场，声光先逸发。

上书论国翰，人危泰山压。居然窜南陬，风埃到须发。

平生拙生翰，寒饥坐旷达。相逢湘水湄，清甚等苕霅。

书近庾西台，诗如王右辖。解寻磨衲禅，仍领凌波袜。

春露试晴窗，舌颊增脱活。浇公刚直胸，搜搅医国法。

气当宿玉堂，丝絇八砖踏。当分买山钱，放□痛一掐。
杂诗
张纶英（清代）

寒暄倏代序，日月递盈缺。黄鸟鸣北林，芳华恣欣悦。

暄飙荡愁心，轻霜变华发。南园桃李树，累累多结实。

嗟我兰蕙花，芳馨坐销歇。涉江复何慕，揽佩不忍结。

百草非不芳，庭树日萧瑟。感物增惋伤，沈忧转凄咽。
夏夕
石宝（明代）

暮色苍然至，凉思澹盈衿。坐阅古人编，稍见古人心。

遥岑出天末，薄霭凝夏林。群动各有息，衡门幽且深。
挽吕舍人二首
汪应辰（宋代）

接物初无间，微言独得闻。
相期深造道，不为细论文。
自有高山爷，谁知半路分。
新阡疑可望，目断只愁云。
谈经次韵夏编修
吴澄（元代）

六经在天下，浩瀚若河汉。东流竟日夜，万世资溉灌。

辽哉去圣久，原远末益散。竞持郢书说，孰别鲁鼎赝。

鸡鹖物之微，犹自了晨旦。云胡有目人，莫睹星宿烂。

新安巨子出，毫缕密分辨。嗟予童而习，弱质少勇悍。

续绠钩其深，事倍功未半。吾乡有奇彦，京国逞纵观。

顾予齑梦中，快甚汤液汗。妙句发心声，严严气魁岸。

相期五色瓜，剖实得犀瓣。
城狐
曾丰（宋代）

凭高负固恣为妖，自谓身安物莫摇。
薰灌幸人俱有忌，不知鹰犬不相饶。
舍北晚眺
陆游（宋代）

红树青林带暮烟，并桥常有卖鱼船。
樊川诗句营丘画，尽在先生拄杖边。
哭普儿
周紫芝（宋代）

胸中欠梨枣，种此无明根。造物初戏剧，忧伤裂心肝。

夺我破壳雏，长鸣犹未翰。况乃渥洼种，堕地已足观。

此理竟莫晓，老泪空阑干。端如卜子夏，泪尽双眼眢。

母哭不忍听，听之鼻辛酸。人言有子尔，欲遣吾心宽。

有生无短长，视死同一叹。晓人当如是，自晓终为难。

究竟无奈何，哀哉亦何言。安得大灵龟，骑云款天门。
喜晴
曹彦约（宋代）

捷书迟报已惊神，不分龙公巧障人。
倾倒从头悭涩雨，破除当面艳阳春。
有园未赏阴连屋，无地言归水拍津。
报道织埃归洞壑，本来山色任横陈。
西林三十二景诗
安绍芳（明代）

刈芝苍松根，触石得鸣玉。泠泠涧底声，泻破寒芜绿。

抱瓮出云中，夕阳下西麓。
贺知章祠
喻良能（宋代）

乞得君王一曲湖，笑他三迳就荒芜。
欲知千古高风在，月落寒山影自孤。
西江月 风正帆悬，仿洪谷子
程颂万（清代）

望望梁山古戍，迟迟浦口归舟。便无风浪也堪愁。

况是舳舻烟走。

际海秋添鼓角，横江影接钟楼。东南何日定潮头。

正盼一帆悬后。
和张中大
王洋（宋代）

天作长绡玉作图，悄然身世在冰壶。
岁期共饱如颁粟，端要均行胜得珠。
未辨五湖扬短艇，且谋双鲤唤长须。
清朝不要培芝菌，正好我觞颂正符。
己巳六月拜别家慈之楚
许润（清代）

荒鸡断续天将曙，游子辞亲寸心悸。霜鬓携灯立槛前，频语加餐暗垂涕。

舟子招招促行李，残书数卷裹破被。解维咫尺是天涯，回首空闾人独倚。
烛影摇红 万生园值雨
严既澄（清代）

寒酿秋慵，乱云遮断凝眸处。小桥冥立客怀孤，蝉作低徊语。

寥落衰黄掩树。濯残阴黄昏细雨。峥嵘凄抱，拼与销凝，愁心难赋。

人在天涯，旧情空逐冥鸿去。自埋孤愤入清游，谁是伤高侣。

回首缁尘袭素。盼高寒西风又沮。冷香相对，留取蔫荷，离魂销与。
题胡馨甫西泠饯别图
许传霈（清代）

我生壮志常卓荦，不好诣人相徵逐。读书不拘章句间，策时端望激清浊。

君生亦独有奇气，峥嵘不负此头角。出山霖雨在山泉，夙昔襟怀思烂熟。

无何烽火起天涯，满地干戈嗟逐鹿。请缨弱冠推终军，破浪长风快宗悫。

丈夫效命在疆场，烈士许身冒矢簇。擒贼尤当擒贼王，匹马短褐出帷幄。

鼓不失声血殷轮，伤臂未可伐斤斲。大吏以此重君才，入告天子授君禄。

归脱征衣二十年，还我书生真面目。春风渡口浣战袍，秋雨床头鸣剑椟。

四海虽曰歌荡平，雄飞不能效雌伏。寻诗前度识刘郎，知我今朝有鲍叔。

功名自得绍家声，强仕岂肯甘栈粟。会当癸酉夏秋交，剑佩琴囊装重束。

故旧无计留远行，饯别西湖话心曲。飞絮已尽柳浪青，新醅正熟酒杯绿。

喟然谓此非偶然，质之画师图尺幅。画图难画离别情，黯然魂消不自觉。

是时我独客吴宁，八华双岘看不足。白云洞口白云深，拟结茅庐鸣鸣瀑。

既为披图题篆额，复缀斯言远道祝。祝君早日赋归来，异地同心重把握。

还当拓地明圣湖，践约六桥与三竺。
石鼓诗十首 其一 车工·吾车篇
佚名（先秦）

𨖍车既工。𨖍马既同。𨖍马既好。𨖍马既𩢿。

君子员邋。员邋员斿。麀鹿速速。君子之求。𤙡𤙡角弓。

弓玆㠯寺。𨖍驱其特。其来趩趩。𧾨𧾨𤒞𤒞。

即䢩即时。麀鹿𧻕𧻕。其来大次。𨖍驱其朴。

其来䢱䢱。射其𧱚蜀。
诸人颇有和余百梅诗者各赋一首
刘克庄（宋代）

诗至中山不可加，直将幽澹扫秾华。
宁依处士坟前竹，不爱都人担上花。
老子骚魂常住世，郎君吟笔又名家。
遥知丈室无天女，纸帐香篝瘦影斜。
颂证道歌·证道歌
释印肃（宋代）

但得本，莫愁末，
远远寻师多嫌脱。君子务本道须生，
不用牵麻并拽葛。
和郭功父韵送芝道人游隐静
苏轼（宋代）

观音妙智力，应感随缘度。
芝师访东坡，宁辞万里步。
道义偶相契，十年同去住。
行穷半世间，又欲浮杯渡。
我愿焚囊钵，不作陈俗具。
会取却归时，只是而今路。
一落索
秦观（宋代）

杨花终日空飞舞。奈久长难驻。海潮虽是暂时来，却有个、堪凭海。

紫府碧云为路。好相将归去。肯如薄倖五更风，不解与、花为主。
次韵酬孙艮斋 其一
杨公远（宋代）

抱膝孤吟欠范模，愿随鸡犬藉丹炉。傥能化得尘凡骨，差胜无声水墨图。
水调歌头·万里吴船泊
范成大（宋代）

万里吴船泊，归访菊篱秋。（下缺）
赠刘宗永
袁华（明代）

曹魏制墨推韦氏，后来独数南唐李。李家父子艺绝伦，徙居歙岭由易水。

胶煮鹿角松花烟，剑脊小饼双龙骞。坚能削木黑点漆，好事宝藏今尚传。

蒲潘郭叶宋诸子，姓名班班书墨史。近代西江朱万初，龙香上贡奎章里。

嗟予老病卧山林，时磨破砚临来禽。清晨有客叩户入，手抱豹囊操楚音。

自言家本庐陵住，金粟冈头钓游处。南穷五岭北燕然，澒洞风尘未能去。

少年结客轻公侯，五陵豪侠同追游。黄金散尽黑貂敝，空馀老气横高秋。

却埽烟煤开瓮牖，梣汁和胶审时候。丹砂紫沈脑麝金，万杵春雷鸣铁臼。

一螺玄玉莹无瑕，时时抱送文章家。得钱酤酒开小口，醉蹋明月欹乌纱。

我闻此语重感慨，兵后高门几家在。绣衣纨裤走乱离，无术终填沟壑内。

只今车马四海同，大船挝鼓扬轻篷。西溯宫亭过章水，投老还乡谁似公。
子远使君出守广汉始获倾盖诸官赋诗赠别某广汉人也故末章及之
张栻（宋代）

半生落南州，分与岷峨疏。朅来荆江上，所忻近乡闾。

吾乡多隽豪，杂遝来舟车。时从说情话，颇觉中怀舒。

中间识胡公，粹美真璠玙。心远气自静，语简意有馀。

向来有推毂，入校中秘书。名场万夫立，人亟我则徐。

拳拳抱忠爱，百虑才一摅。白云已在望，思亲惜居诸。

乞州枌榆边，政以便版舆。同舍挽不住，清风挟归裾。

观君进退间，此岂为名誉。春帆肯小驻，论交良慰予。

爱君秉质高，且复富蓄储。任重则道远，愿言勿踟蹰。

吾州得贤牧，父老想乐胥。我亦有一廛，径思归荷锄。
雨泊吴阊送春同顾梁汾先生作
杜诏（清代）

吴宫花老泪胭脂，点点残红堕晚枝。自是东风无著处，本来西子有归时。

锦帆冷落青帘舫，玉管阑珊《白苎词》。双桨绿波留不住，半塘烟雨柳如丝。
和夏日园中即事
李复（宋代）

雨过深园暑气清，拂云松竹映重阍。
预期节物移承露，自验方书采合昏。
片影有缘聊暂寄，寸心无事得閒论。
风光未信随流转，犹见飞花落酒尊。
冽泉亭诗
李廌（宋代）

古井嵌空下如屋，寒泉馥冽甘如饴。
昔人传是龙蜃窟，睡未千如人不疑。
云蒸每见飞雳火，沉绠或惹髯间氂。
安得海奴秉犀炬，乘月夜照窥端倪。
舟中次韵飞卿赠别长句
周紫芝（宋代）

早岁从田叹不逢，老随乘雁听西东。青山约在何时了，白发欢成一笑空。

昨夜清歌催别酒，只今寒月上孤蓬。相逢莫怪长相忆，举世交游无此风。
上梁丞相寿二十韵
许及之（宋代）

千载风云会，三生柱石缘。罕闻流渚旦，同在降崧年。

天意开皇极，神谋属钜贤。中和垂节后，嗜欲兆开先。

象应魁三近，声蜚第一传。十年登鼎铉，四海入陶甄。

轻重朝廷寄，安危将相权。朔方频借问，南国小回旋。

再入仪刑肃，周询眷倚专。折冲声色外，燮理冕旒前。

照曜冰山泮，调和玉烛圆。帝方张挞伐，天欲靖烽烟。

机会宁容发，功成即济川。长城端有托，寿域定无边。

不用霞觞祝，唯应宝札编。升平天下宰，阴德地行仙。

霁色归桃李，韶光并管弦。深为修禊日，全似浴沂天。

但乐垂裳化，难酬补衮妍。清风时入抱，聊写穆如篇。
偈颂一百零一首
释慧性（宋代）

深藏古寺老垂垂，冷暖相谙只自知。
不谓使符相苦逼，依然拽把又牵犁。
冬後三日陪丁元珍游东山寺
欧阳修（宋代）

幕府文书日已稀，清◇岁晏喜札携。
寒山带郭穿松路，瘦马寻春踏雪泥。
翠藓苍崖森古木，绿萝盘石暗深溪。
为贪赏物来犹早，迎腊梅花吐未齐。
拟古诗二十首 其十二 拟东城高且长
弘历（清代）

东城何其高，逶迤连雉堞。城中多华屋，朱楼凡几叠。

君看歌舞地，人去空落叶。及时不行乐，盛衰悲转睫。

归来丁令鹤，梦失庄生蝶。
送李侍郎归衡州二首
王炎（宋代）

系缆南风直，转柂北风微。
轻云载雨来，凉意生綌絺。
江神真解事，稳送六幅蒲。
篷窗卧胡床，鸥鹭相追随。
落帆衡阳岸，新旧迎公归。
儿童竞挽袂，父老前捋须。
明时有勇退，晚岁善自颐。
稍添数髭白，不改两颊朱。
松菊对主人，亦自清而腴。
门外无车马，室中但琴书。
青鞋时出游，不用藜杖扶。
翛然万物表，意得乐有余。
乃知上要津，不若还幽居。
春日连雨湖水大至二首 其一
周紫芝（宋代）

楚地春三月，他乡客二毛。愁怀须著酒，寒力尚欺袍。

细雨淹花湿，颠风拍浪高。昨朝红药柱，今日整渔舠。
皇帝上平上皇帝寿乐曲·群臣酒三行竝用正安
崔敦诗（宋代）

晓日敞天门，星环萃盍簪。
明良赓舜日，富寿祝尧心。
穿仗摇旗影，鸣珂混乐音。
圣朝敦孝理，百辟尽丕钦。
落梅二首
邓肃（宋代）

一夕狂风雨万英，醉扶筇竹踏疏星。
归来衫袖天香冷，一洗人间龙麝腥。
平原郡公赵福王挽章
汪元量（宋代）

大王无起日，草木尽伤悲。
生在太平世，死当离乱时。
南冠流远路，北面幸全尸。
旧客行霜霰，呼天泪湿麾。
春游至樊江戏示坐客
陆游（宋代）

江头萧萧春色暮，柳阴游鱼饱飞絮。
芼羹箭笋美如玉，点豉丝蕝滑萦箸。
银鞍乌帽寻春客，朱户青旗沽酒处。
浮生细看才几时，一笑自应忘百虑。
绿杯到手不肯尽，宝带照地身何与。
酴醾烂熳我欲狂，茗艼还家君勿遽。
送芹斋
郑樵（宋代）

千载清风去不留，何人能伴赤松游。
乞骸直到骸归日，告老须临老尽头。
元亮园田何处有，向平昏嫁几时休。
湖州别驾发深省，挂却朝冠便自由。
和景严咏冬开木犀
洪适（宋代）

桂枝冬更好，浪蕊到今稀。雅韵催吟笔，幽香傍舞衣。

月分千里影，风突百花围。倚策山亭暮，寒鸦亦倦飞。
金刚随机无尽颂 其五 一体同观分第十八
释印肃（宋代）

室内千灯晃，佛有何形状。如净琉璃中，内现真金相。
大人生朝六首·容孙
项安世（宋代）

一年好景是重阳，萸紫樨红菊更黄。
可但初旬堪落帽，不□二更再飞觞。
芝书况有重重庆，桂种仍傅衮衮芳。
岁岁年年秋色里，玳筵红烛醉风光。
寄山僧（时年五十）
白居易（唐代）

眼看过半百，早晚扫岩扉。白首谁能住，青山自不归。

百千万劫障，四十九年非。会拟抽身去，当风斗擞衣。
燕昭王墓
罗隐（唐代）

战国苍茫难重寻，此中踪迹想知音。强停别骑山花晓，

欲吊遗魂野草深。浮世近来轻骏骨，高台何处有黄金。

思量郭隗平生事，不殉昭王是负心。
次韵周朝宗六月十日泛湖
周邦彦（宋代）

霖潦合支流，洲浦迷片段。
两浆入菰蒲，凫鸥欻惊散，
疏林直炊烟。落日斜酒幔。
王事得淹留，公私各相半。
钓台
李廌（宋代）

竹冈深贮一溪云，溪湾路尽钓矶新。
鱼鸟相忘自相乐，使君元是狎鸥人。
五君咏 其三
王东槐（清代）

海曲老经师，儒林郑孔派。著述盈尺强，积卷腹宜晒。

我视殊妩媚，世目多駴怪。永叔曾有言，古器今难卖。
晓幄
许月卿（宋代）

晓幄明初日，晨钟递北风。
人生行乐著，天道好还同。
我友诗三昧，吾衰酒一中。
万间君雅志，突兀倚晴空。
再次杨宰游土山韵
陈造（宋代）

志公岩顶云萦绕，罗汉洞前山郁盘。
鲧禹鑴镵那用许，乾坤包纳若为宽。
我行六月犹春服，谁遣千碉起暮寒。
思与三花古仙伯，往还游戏辔青鸾。
快倚亭
胡仲弓（宋代）

筑得危亭倚太空，品题曾属考亭翁。
著身高处不知快，多少池台在下风。
喜迁莺·物中双美
佚名（宋代）

物中双美。惟邺县双凫，禹门双鲤。太华双莲，蓝田双璧，剑丰城鲤已。争是一门双秀，又是一朝双喜。人总道，机云双陆，同年弧矢。希耳。会见这，双桂连芳，双鹄冲霄举，鱼诏双金，带横双玉，惟道无双国士。但愿双英双戏彩，且直与、双亲儿齿。愿岁岁，见东风双燕，满城桃李。
富阳道中
项安世（宋代）

此生湖海惯漂浮，黄鹤垂虹已倦游。
七载云门穿布袜，今年严濑著羊裘。
戴溪亭外天台路，扬子江头艳滪舟。
欲跨祁连窥瀚海，只今谁是冠军侯。
游郭希吕石洞二十咏 其十一 石井
刘过（宋代）

银床绕周遭，一规寒浸水。试敲拄杖看，恐触蛟龙起。
鸿华庵望水有感 其二
张萱（明代）

鳖裙鸭脚付东流，野老桥边哭未休。从此伊蒲无一物，直将忍水灌比丘。
舟中閒书所见
江源（明代）

扁舟今日安仁道，隔水人家半草庐。背日帆樯更远近，临风花竹半萧疏。

山童扫叶时煨芋，村妇烧灯夜捉鱼。无□□清堪短述，故教毛颖醉中书。
苦热
白居易（唐代）

头痛汗盈巾，连宵复达晨。不堪逢苦热，犹赖是闲人。

朝客应烦逢，农夫更苦辛。始惭当此日，得作自由身。主
杂咏一百首 其七十一 瞿昙
刘克庄（宋代）

世传汉明帝，始梦见金身。曷不观列子，西方有圣人。
舟中
陆游（宋代）

萧萧风雨小江秋，不是愁人亦合愁。
忽听疏钟知寺近，笑寻沙路上牛头。
感怀
李石（宋代）

五日转一候，百年能几春。
雨苔堆碧色，风蕊委红尘。
神晤又何说，交疏莫强亲。
杜门谁是伴，杯酒圣贤人。
閒居寡营忽忆关塞之游遂成七首 其二
李梦阳（明代）

西崦千家落，防秋五百兵。山长元入塞，涧曲故穿营。

静夜闻熊斗，黄昏报虎行。昔时忺历览，三驻白洋城。
题谢孝子
夏勤邦（清代）

吾乡有孝子，业儒更知医。终日常伏案，得暇辄临池。

阿耶忽有疾，疾若不可为。汤药虽迭进，奏效何迟迟。

孝子仰天泣，祷尔于神祇。方剂手自制，旁人那得知。

父疾霍然起，此药真神奇。但求亲身安，敢恤儿体亏。

母氏患风眩，四肢苦麻痹。呻吟床褥间，坐起须扶持。

一年复一年，日月骎骎驰。常依慈母侧，跬步不暂离。

琴川章居士，人称老画师。绘出一片心，藉为万世规。

轺车薄薄来，入境采风诗。甄录此孝行，再拜献丹墀。

天子大嘉赏，恨不与同时。亟予阐幽光，入祀孝弟祠。

国人皆矜式，风俗遂以移。家家养衰老，人人如婴儿。

更喜君子孙，能率而行之。永永锡尔类，不匮惟孝思。
冬日
吴泳（宋代）

四时平似准，冬日颇伤暄。
暖骤狂花坼，霜轻野草繁。
林鸢饥跕水，山鬼暗窥垣。
便拟悬车计，无人为买园。
梅花喜神谱·小蕊一十六枝
宋伯仁（宋代）

寒风偃枯草，掉尾来山巅。
出柙势可畏，老须宁易编。
闰四月九日随驾宿龙虎台
金幼孜（明代）

军都邑废巳无城，龙虎台空尚有名。山绕平原烟树绿，天连碧海暮潮平。

清宵宿卫闻笳响，拂曙趍朝听鼓声。传道乘舆催早发，中军先己抗前旌。
相和歌辞。公无渡河
王建（唐代）

渡头恶天两岸远，波涛塞川如叠坂。幸无白刃驱向前，

何用将身自弃捐。蛟龙啮尸鱼食血，黄泥直下无青天。

男儿纵轻妇人语，惜君性命还须取。妇人无力挽断衣，

舟沉身死悔难追。公无渡河公自为。
以嗜酒爱风竹卜居此林泉为韵作十小诗
方岳（宋代）

朝吾一笭箵，夕吾一觳觫。
诗肠其殷雷，此事底须卜。
四舍人生日
李俊民（金朝）

骥之子，凤之雏，精彩丰容美且都。年至十二三，头角己异同队鱼。

积善之家庆有馀，掌中幸得双明珠。定知他日必充闾，不妨更读古人书。

绛帐先生当今之范模，步亦步，趋亦趋，执经北面预先讲唐虞。

明主何尝不用儒，相门出相文可无。岂独手撚金仆姑，能骑生马驹，然后称为大丈夫。
朝天宫习仪回道中口占一首
吴俨（明代）

翠华前日出，戎辂几时还。绵蕞依穷塞，嵩呼出远山。

云迷青琐闼，月照玉门关。汉槛嶙峋在，凭谁许一攀。
菩萨蛮·春来春去催人老
张元干（宋代）

三月晦，送春有集，坐中偶书。

春来春去催人老，老夫争肯输年来。醉后来年狂，白髭殊未妨。
插花还起舞，管领风光处。把酒共留春，莫教花笑人。
山友辞 山乐官
王质（宋代）

山乐官，山乐官，自歌自和閒追欢。杉风梧月都清圆，松烟竹露仍团圞。

林为筦，溪为弦，深山飞鸣相拍弹。呜呼此友兮宜相谙，树香树粉山毵毵。
念奴娇·水乡霜落
范成大（宋代）

水乡霜落，望西山一寸，修眉横碧。南浦潮生帆影去，日落天青江白。万里浮云，被风吹散，又被风吹积。尊前歌罢，满空凝淡寒色。

人世会少离多，都来名利，似蝇头蝉翼。赢得长亭车马路，千古羁愁如织。我辈情钟，匆匆相见，一笑真难得。明年谁健，梦魂飘荡南北。
估客乐 其一
释宝月（南北朝）

大艑珂峨头，何处发扬州。借问艑上郎，见侬所欢不。
钱
罗隐（唐代）

志士不敢道，贮之成祸胎。小人无事艺，假尔作梯媒。

解释愁肠结，能分睡眼开。朱门狼虎性，一半逐君回。
念奴娇 客有善丝竹者以笺索词漫为赋此
陈维崧（清代）

旗亭旧事，记曾经见汝，宝钗楼侧。琼树两行谁最少，第一屏间侧晰。

翠滑鸾靴，红香桃绶，绝艺千金直。襄王筵上，缠头众里争掷。

今日侧发何戡，青衫司马，仍会秋娘宅。能得几回浑脱舞，清浅蓬莱非昔。

红豆村庄，菊花天气，沦落无人识。枨枨逻逤，不堪听汝重摘。
湖上早秋偶兴
汪莘（宋代）

坐卧芙蓉花上头，清香长绕饮中浮。
金风玉露玻璃月，并作诗人富贵秋。
道旁见穫者
张栻（宋代）

腰镰声相呼，十百南亩穫。妇持黍浆馈，幼稚走雀跃。

辛勤既百为，幸此岁不恶。王租敢不供，大室趣逋约。

虽云粒米多，未办了升龠。姑宽目前饥，讵有卒岁乐。

乐岁尚尔为，一歉更何托。书生独多忧，何以救民瘼。
江上登望
陆深（明代）

江流何渺渺，孤帆澹秋晖。遥知三山近，复送百川归。

蜃楼横碧落，龙湫临翠微。徘徊那可极，返照上人衣。
送胡月山游浙西
潘玙（宋代）

西湖摽隽名，谁不缔吟盟。
长说贫为累，犹嫌思未清。
残编饥鼠齧，破壁乱蛩鸣。
一棹松江去，故人应动情。
散策
王寂（南北朝）

日涉家园三五回，虚堂俯瞰碧溪隈。酒杯有限愁难遣，诗句无穷花旋开。

多是春分迟社到，要教燕子趁时来。风寒留雨迷杨柳，翠色迎晴拂旧埃。
端午帖子·太上皇帝阁
周必大（宋代）

三纪跻民寿域中，艾人桃印本何功。
如今坐享无穷报，几看龟巢莲叶红。
再用前韵示诸同游
朱熹（宋代）

幽卧寒岩不记年，饱看山月听风泉。舒忧正得琴三叠，玩意惟凭易一编。

误落尘中乖夙尚，却思洞里付真传。封章倘幸天从欲，便解铜符谢絷骞。
江城子·癸丑岁季夏下浣信步至渔溪潘氏庄
邵亨贞（元代）

舟坐绿树间。适行囊中有松雪翁所书江城子，逸态飞越，不忍释手，因依调口占，以寄清与。古人云，人生百年间，大要行不耳，卒章以此意为消疏云过雨漏斜阳。
树阴凉。晚风香。野老柴门，深隐水云乡。林下草堂尘不到，亲枕簟，懒衣裳。故人重见几星霜。鬓苍苍。视茫茫。把酒歔欷，唯有叹兴亡。须信百年俱是梦，天地阔，且徜徉。
送翰林应奉寿同海涯挈家觐省十首 其八
宋褧（元代）

小季读书饱笼饼，同人对榻戏樗蒲。君过扬州应北望，相思魂梦绕川途。
送虞资道赴阙
彭汝砺（宋代）

睿诏搜遗逸，群英耻屈蟠。荆邦收齿革，雍土贡琅玕。

竞掷莘耕耒，俱投渭钓竿。茅虽征以汇，鸿独渐于磐。

直气凌雕鹗，芳名掩蕙兰。处囊锥颖脱，辞狱剑锋寒。

子去歌鱼藻，予归咏考槃。别离一慷慨，涕泗两汍澜。

第喜青云近，无伤去路难。
高宗纯皇帝御制平定两金川凯歌三十章乾隆四十一年 其一
弘历（清代）

廿四中秋夜丑时，木兰营里递红旗。本来不寐问军报，孰谓今宵宛见之。
城南蒋庄四首
李长民（宋代）

守来惟喜睡，忽忽又朝暾。
地迥霜逾白，庭空鹊自喧。
甑头烟半吐，盏面酒微温。
莫问乌银价，晴檐好负暄。
参政大资毗陵张公挽诗十首 其六
周麟之（宋代）

晚岁游真馆，分符莅别京。九关留管钥，千骑按屯营。

天上金瓯覆，江边玉节明。伤心游宴地，怅望北山横。
再和前韵本欲创亭以获时而止
胡寅（宋代）

不因修筑废农时，欲以仁心翊化基。
野草从来丰可藉，量陂元自渺无湄。
登临有惬三檛鼓，衰病多惭一斗卮。
独喜高秋对黄菊，风吹乌帽看云移。
人有为石梁谣者录成 其八
郑真（明代）

向来翻忆战争时，江海茫茫远别离。白发重逢太平日，春台化日乐熙熙。
秋怀十首 其十
朱松（宋代）

江海有一士，补衮抱经纬。帝衣日月明，袖手久不试。

九关隔云雨，谁肯借一臂。弦急而调卑，此叹同万世。
忆昔四首次陈鲁南韵 其四
文徵明（明代）

一命金华忝制臣，山姿偃蹇漫垂绅。愧无忠孝酬千载，曾履忧危事一人。

陛拥春云严虎卫，殿开初日照龙鳞。白头万事随烟灭，惟有觚棱入梦频。
用前韵简赵薛二丈 其一
蔡戡（宋代）

谁遣閒愁百种生，消除惟有酒尊盈。自知老去风流尽，暂得官閒气味清。

香阁寂寥谩邻女，罗帏调护想宗英。二君此举宜先罚，大白先浮伯雅兄。
酬庞十兵曹
高适（唐代）

忆昔游京华，自言生羽翼。怀书访知己，末路空相识。

许国不成名，还家有惭色。托身从畎亩，浪迹初自得。

雨泽感天时，耕耘忘帝力。同人洛阳至，问我睢水北。

遂尔款津涯，净然见胸臆。高谈悬物象，逸韵投翰墨。

别岸迥无垠，海鹤鸣不息。梁城多古意，携手共凄恻。

怀贤想邹枚，登高思荆棘。世情恶疵贱，之子怜孤直。

酬赠感并深，离忧岂终极。
蝶恋花（用前韵送人行）
辛弃疾（宋代）

意态憨生元自好。学画鸦儿，旧日遍他巧。蜂蝶不禁花引调。西日人去春风少。

春已无情秋又老。谁管闲愁，千里青青草。今夜倩簪黄菊了。断肠明月霜天晓。
句
释正一（宋代）

一望和烟碧，悠悠去不回。
张几仲被 其八
苏过（宋代）

士贵得所托，结根悲兔丝。长松在万仞，岂为寒暑移。

道义倘可弃，投归吾不辞。区区寡所合，知我殆非私。
次韵邦求少监 其二
李正民（宋代）

历落嵚崎寓海滨，放怀林壑任吾真。恩垂雨露沾枯蘖，义重金兰有故人。

玉笋班联年尚少，筠筒诗律意尤新。三阳交泰逢亨运，策足须登要路津。
临江仙
李道清（清代）

锦帐香微云鬓揾，春肌沁暖瑶簪。残宵有梦待重寻。

人归还有恨，春去未关心。

休说从前多少事，从前怎及如今。小桥流水暗沈沈。

月明人弄笛，青琐杏花深。
夜游宫·身向深出寄寄
王哲（金朝）

身向深出寄寄。步青峰、恣情如意。冷即草衣慵即睡。囗餐松，渴来后，饮绿水。养就神和气。自不寒不饥不寐。占得逍遥清净地。乐真闲，入红霞，翠雾里。
玉楼春 迟起
杨澄（清代）

香闺几度眠过晓。罗绮风柔惊料峭。碧桃万树倚云栽，几日东风都放了。

花枝手自凌晨拗。图史馀闲香篆袅。雕栏十二锁春寒，楼阁重重人不到。
题新安国寺
李洞（唐代）

佛亦遇艰难，重兴叠废坛。偃松枝旧折，画竹粉新干。

开讲宫娃听，抛生禁鸟餐。钟声入帝梦，天竺化长安。
普明寺荷塘上置酒
司马光（宋代）

菡萏飘零水寂寥，败荷疏柳共萧条。
烟斜雨细愁无限，醇酒千分不易销。
朝天词十首寄上魏博田侍中 其五
王建（唐代）

御马牵来亲自试，珠毬到处玉蹄知。殿头宣赐连催上，未解红缨不敢骑。
丽秋花
张镃（宋代）

疎翠巧装丹凤尾，素绡轻纽玉虫须。
春花莫把秋丛薄，若比娇妍总合输。
挽平轩王府判
王义山（宋代）

儿女来前痛别离，遗言埋骨用深衣。
当家曾把僧衣葬，谁识平生此意微。
后秋兴八首九月初二日，泛舟吴门而作 其三
钱谦益（清代）

秋阳黯淡比寒晖，砚匣书床生事微。帘幕霜前新燕去，窗棂日隙冻蝇飞。

吹葭自候雷风动，炼石谁支天水违？跃马挥戈竟何意？相逢应笑食言肥。
重五日怀旧
高翥（宋代）

独守空庭日欲晡，满斟浊酒不须沽。白头兄弟三年别，青眼交游一字无。

醉看葵榴怀旧事，馋思樱笋梦吾庐。向时痴绝今愁绝，自读离骚些老夫。
论语绝句 其四
张九成（宋代）

见得分明乃谓如，分明如此尚为疏。莫于见处留形迹，方信心斋万象虚。
画兰曲题梁溪女冠韵香画兰长卷
汪端（清代）

清梵鱼山夜月寒，松花如雨落仙坛。绮窗初试金壶墨，写罢灵飞更画兰。

瑶笙吹彻羽衣凉，瑟瑟微波梦碧湘。解为幽花写秋影，玉人原是杜兰香。
哭常权
刘克庄（宋代）

曾佐下风山县里，长官贵重若神明。
行香野寺徐方至，白事琴堂久始迎。
远递无书悲契阔，老襟有泪怆生平。
郎君如玉闻先夭，谁护丹旌问去程。
穹林阁读张湖南七月十五夜诗咏叹久之因次其韵
朱熹（宋代）

南岳天下镇，祝融最高峰。仰干几千仞，俯入一万重。

开辟知何年，上有释梵宫。白日照雪屋，清宵响霜镛。

极知瑰特观，仙圣情所钟。云根有隐诀，读罢凌长风。
孤山访梅不遇简知己
武衍（宋代）

结客寻春过旧隄，雪香云冷锁双扉。
隔墙应是梅花，敝却貂裘尚未归。
早春郊行
吴询（清代）

正月二日春气微，东风习习吹我衣。池中冰泮鱼初戏，林下花开莺始飞。

谁家庭榭且深坐，如此溪山莫漫归。相看怀抱各自识，休问游人今是非。
题赵大年小影
赵孟坚（宋代）

霜轻榆柳未全黄，两岸菰蒲洲渚长。
鸥鸟背人飞扑漉，西风尝是入斜阳。
李都事求偈
释怀深（宋代）

棒头笔下宜精审，打锁敲枷好用心。成佛作祖只这是，劝君不用别追寻。
泊吴江寄胡武平
蔡襄（宋代）

遥夜吴江濒，露坐鬚成葆。
天空不带云，野逈正收潦。
徘徊波上月，滟漾浮光好。
清风送炎歊，翻觉秋气早。
乃问苕溪路，舟虞为予道。
水行至州下，楼台压烟岛。
净居譬如仙，嘉产极富媪。
念君镇雅俗，适以资恬浩。
岂不欲一往，驩诚寄凫藻。
纵游穷佳赏，剧论写幽抱。
嗟予远庭闱，六年见春草。
终日讽陔蘭，无路羞羊枣。
胡为久去家，一虑心如捣。
今而赐告归，计课免仇讨。
前之奉慈颜，敢惮勤舆阜。
北来尚何时。汀洲白苹老。
儻得杯酒同，为君一醉倒。
和李公择赴历下道中杂咏十二首 将至桃园阻
苏辙（宋代）

卷帆倚棹浅河津，忆泛长江步步新。
未免生涯寄风浪，不堪舟楫委埃尘。
往来欲就沙囊堰，深浅时看举策频。
一望云霓百忧集，应思平地隐居人。
风林纤月落 其四
袁宏道（明代）

帘卷烟条重，窗分翠叠澄。诗要林处士，图请赵吴兴。

活景通千壑，閒观倚一藤。匡床谁对语，合有韵高僧。
小集垂丝海棠下
方岳（宋代）

酌我紫金盏，醉此红玉蕤。
为经老天手，元气之所滋。
万生有不齐，时至俱纷披。
一一得自性，亦岂造化私。
君看枝上花，荣落方自兹。
所可必者性，不可违者时。
故城
周长发（清代）

暮鸦接翅月黄昏，雉堞荒凉叶打门。无复雄关屯虎旅，却从秋草送乌孙。

戍楼基在空旗影，画角声沈断客魂。醉尉不须严夜禁，故将军有几人存。
自山中夜行还湖上
陆游（宋代）

火云峥嵘水车鸣，行人畏热不敢宁。
萧然一马两园丁，缺月照我影伶俜。
荒鸡起早忽再唱，北斗低尽余三星。
扁舟菱歌正嫋嫋，丛冢鬼火何荧荧。
迎人渐见镜湖白，回首已失秦山青。
道边野店得小憩，一杯浊酒倾残瓶。
登盘绝爱畦韭美，轑釜未厌溪鳞腥。
丈夫所要饱辛苦，文叔尚困芜蒌亭。
上巳日王仲宗赵德温见过因招赵仲缜任卿小集
韩元吉（宋代）

春事倏已晚，飞花送啼莺。
长安三月三，水边尽倾城。
缅怀杜陵老，感之见歌行。
青鸟忽飞去，素鳞盘水精。
往事谁复识，梦绕白玉京。
朅来官闽陬，江湖渺余情。
嘉节闭门卧，客愁随日生。
风光入樽酒，使我嗟独倾。
良友慰寂寞，惠然成会并。
金枝三雋才，千里未可程。
王郎乌衣旧，高论玉尘横。
相逢寄觞咏，乐此天气清。
不知山阴会，绝唱畴能赓。
庭隅有幽花，粲若万玉缨。
好风亦知人，微月相与明。
萧萧城东路，颇复歌吹声。
景物正自佳，天涯意难平。
不须恨陈迹，且用催诗成。
西湖竹枝词
赵奕（元代）

湖头日日水光波，两两吴娃打桨过。笑隔芙蓉不相识，向人犹自唱吴歌。
题竹与李惩
杨士奇（明代）

上溯萧滩下彭蠡，官船十日安如山。为感薇垣李从事，聊书淇绿送南还。
踏莎行 施公村居九日
沈龙（明代）

水满江天，沿堤钓艇，空村客远风烟冷。丹枫消翠草堂开，天晴衬出重阳景。

竹扫茶烟，鹤窥香鼎，芙蓉照面潮红醒。一痕淡月上峨眉，松台人散乌纱影。
对酒怀丹阳成都故人
陆游（宋代）

劳生常羡髑髅乐，死时却悔生时错。
花前有酒不肯狂，回首朱频已非昨。
君看古来贤达人，终日饮酒全其真。
世间万事竟何有？金樽翠杓差关身。
放翁少日无凡客，飞觞纵乐皆豪杰；清歌一曲梁尘起，腰鼓百面春雷发。
故人仙去蓬莱宫，鸾丝凤竹醉春风。
石帆山下孤舟雪，一段清愁付此翁。
闻东湖荷花盛开未尝一游寄郑禹功
曾几（宋代）

言登巾子山，天外入眼界。
呀然城之东，一鉴如许大。
得非所领州，其下临渤澥。
乃知湖浸阔，便觉井邑隘。
朝朝横乌纱，暮暮束韦带。
何曾官事了，只使人意败。
径须水清泠，一洗胸芥蒂。
昨来放船好，如更宅爽垲。
四围纯浸山，碧玉乱石黛。
兼随郑广文，人境两疏快。
维扬几同僚，独喜此翁在。
只今万红妆，一一倚青盖。
柳阴閒画舫，荷叶绕公廨。
鬓丝禅榻上，句法出蔬菜。
因之双鲤鱼，慎勿欠诗债。
游嵩山峻极中院作
王寀（宋代）

烂红一点出浮沤，夜坐嵩峰顶上头。笑对僧窗谈祖德，当年七十四回游。
藏书示儿
周密（宋代）

少年诵诗书，颇有稽古志。中焉得良师，讲说击蒙昧。

步趋古圣得，千载俨如对。岂惟收放心，中自有乐地。

维持识纲常，讨访极根柢。同异辩坚白，委曲穷琐细。

精微究七略，猎涉到百类。近求事物间，远探天人际。

研朱极雠校，钩玄谨书识。扬子喜问奇，中郎欣得异。

源委本六经，上下猎众智。虽为吏坌汩，此事亦不置。

矻矻常穷年，何敢叹劳勚。初非事进取，盖亦志平治。

庶几致吾君，不负学古意。岂期事大缪，分寸不可冀。

或病元凯癖，或嘲孝先睡。亦惟殖卤莽，何敢望穫刈。

穮蓘当益勤，会见逢有岁。謏闻愧博识，钝质无强记。

少习日寖忘，瞠若殊有愧。夜行笑老学，鸡蹠不忍弃。

正如蠹书鱼，龁纸犹有味。千卷善和藏，万签邺侯庋。

心惟与口诵，尚欲见所未。辛勤三十年，正尔窥一二。

波澜浩如海，不可辩涯涘。要之自信笃，土炭各有嗜。

勿以多岐亡，勿以半涂废。孰云道甚远，不息行可至。

学问之所尊，尊在道与义。苟为不能然，虽多亦奚谓。

道之充诸身，如人有元气。气以实而刚，气以弱而踬。

浩然在存养，不可以力致。文辞乃枝叶，界限在义利。

油然悟真筌，于此得良贵。立言吾岂敢，识字亦未易。

我家有书种，谨守毋或坠。诗成付吾儿，永以诏来世。
临漳亭观水分得大字
郭祥正（宋代）

忧民登危亭，注视万里外。溟濛云气浮，势与江海汇。

苍山恐低沉，况复问畎浍。禾麻安更论，老稚念颠狈。

蛟鼍自出没，牛马失向背。雨师恣侵凌，人理亦可罪。

殷殷非雷声，远近屋庐坏。君臣正逢时，上下宜交泰。

驱云清白日，朗彻照幽怪。一雨即瀰漫，孰谓乾坤大。
感时伤事寄张仲举博士
成廷圭（元代）

边报纷纷日转频，彭城犹未息风尘。中原白骨多新鬼，浮世黄风少故人。

阮籍一生唯纵酒，季鹰今日定思莼。河东鹤叟应相忆，落日悲笳泪满巾。
题抱清楼
弘历（清代）

诘径曲廊覆，居然得小楼。托高因见下，致朗本从幽。

月与冰疏约，云疑画舫浮。偷閒消片刻，翰墨恣优游。
示德逢
王安石（宋代）

先生贫敝古人风，𥾝想柴桑在眼中。怜悯鸡豚非孟子，勤劳禾黍信周公。

深藏组丽三千牍，静占宽闲五百弓。处世但令心自可，相知何藉一刘龚。
和竹溪三诗 其三 遣兴
刘克庄（宋代）

晚慕玄真与季真，床头金尽不忧贫。六如偈简常持念，四勿箴佳最切身。

古有德衰年亦暮，今谁齿宿意犹新。手遮西日过门客，来拜庞公者几人。
好事近（拟东泽）
周密（宋代）

新雨洗花尘，扑扑小庭香湿。早是垂杨烟老，渐嫩黄成碧。

晚帘是卷看青山，山外更山色。一色梨花新月，伴夜窗吹笛。
定兴
范成大（宋代）

新城迁次少人烟，桑柘中间井径寒。
亦有染人来卖缬，淡红深碧挂长竿。
病中对梅花一株欣然有作录似西塾孟载季迪两
饶介（元代）

病中雅量岂堪论，澄水能清挠即浑。
除却妙香无长物，只应静坐洗烦言。
几丛晚菊今耆旧，一树寒梅老弟昆。
曾住钟山安石里，旁人犹恐我争墩。
次韵朱少章芦桥柳桥二首
晃冲之（宋代）

芦桥复柳桥，芦枯柳可爱。
不厌春与秋，主人客有待。